CELEX: 32019D0638
Language: bg
Date: 2019-04-15 00:00:00
Title: Решение (ЕС) 2019/638 на Съвета от 15 април 2019 година относно позицията, която трябва да се заеме от името на Европейския съюз на четиринадесетото заседание на Конференцията на страните във връзка с някои изменения на приложения II, VIII и IX към Базелската конвенция за контрол на трансграничното движение на опасни отпадъци и тяхното обезвреждане

24.4.2019   
               
               
                  BG
               
               
                  Официален вестник на Европейския съюз
               
               
                  L 109/19
               
            
         РЕШЕНИЕ (ЕС) 2019/638 НА СЪВЕТА
         от 15 април 2019 година
         относно позицията, която трябва да се заеме от името на Европейския съюз на четиринадесетото заседание на Конференцията на страните във връзка с някои изменения на приложения II, VIII и IX към Базелската конвенция за контрол на трансграничното движение на опасни отпадъци и тяхното обезвреждане
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 192, параграф 1 във връзка с член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     Базелската конвенция за контрол на трансграничното движение на опасни отпадъци и тяхното обезвреждане (наричана по-долу „Конвенцията“) влезе в сила през 1992 г. и беше сключена от Съюза с Решение 93/98/ЕИО на Съвета (1).
                  
               
                     (2)
                  
                  
                     С Регламент (ЕО) № 1013/2006 на Европейския парламент и на Съвета (2) се въвеждат в рамките на Съюза Конвенцията и Решение C(2001) 107/FINAL на Съвета на Организация за икономическо сътрудничество и развитие (ОИСР), отнасящо се до преразглеждането на Решение C(92)39/FINAL относно контрола върху трансграничното движение на отпадъци, предназначени за операции по оползотворяване (наричано по-долу „Решението на ОИСР“).
                  
               
                     (3)
                  
                  
                     Съгласно Конвенцията Конференцията на страните при необходимост разглежда и приема изменения на Конвенцията. Измененията на Конвенцията се приемат на заседание на Конференцията на страните.
                  
               
                     (4)
                  
                  
                     По време на четиринадесетото ѝ заседание се очаква Конференцията на страните да разгледа и при необходимост да приеме изменения на приложенията към Конвенцията. С тези изменения ще бъдат добавени вписвания в приложения II и VIII към Конвенцията и ще бъде изменено вписване B3010 в приложение IX към Конвенцията.
                  
               
                     (5)
                  
                  
                     Предложенията за изменение на приложения II, VIII и IX към Конвенцията, представени от Норвегия, бяха изпратени на страните на 26 октомври 2018 г. На 6 декември 2018 г. на страните беше изпратена поправка на предложението за изменение на приложение IX. Съгласно предложенията пластмасовите отпадъци, изискващи особено внимание, и опасните пластмасови отпадъци, включени в новите вписвания в приложения II и VIII към Конвенцията, ще бъдат включени в системата за контрол по Конвенцията, а неопасните пластмасови отпадъци, попадащи в преразгледаното вписване B3010 в приложение IX към Конвенцията, ще могат да продължат да се търгуват между държавите при спазване на досегашните условия по Конвенцията.
                  
               
                     (6)
                  
                  
                     Съюзът следва да подкрепи целите на предложените изменения на приложенията към Конвенцията, тъй като те ще допринесат за подобряване на контрола върху износа на пластмасови отпадъци, за предотвратяване на износа на пластмасови отпадъци към държави, в които няма подходяща инфраструктура за ефективно събиране и екологосъобразно управление на отпадъците, за подкрепа на екологосъобразното управление на пластмасовите отпадъци, за намаляване на рисковете пластмасовите отпадъци да попаднат в околната среда и за предотвратяване на глобалния екологичен проблем с морските отпадъци. Съюзът следва да обаче предложи и подкрепи промени в предложените от Норвегия изменения на приложенията към Конвенцията с цел изясняване на обхвата на измененията, подобряване на редакцията и определяне на подходяща по-късна начална дата на прилагане на измененията от предвидената в член 18 от Конвенцията, което ще улесни прилагането и спазването на измененията.
                  
               
                     (7)
                  
                  
                     Целесъобразно е да се запази настоящата уредба на превоза на неопасни пластмасови отпадъци, включително на някои комбинации от неопасни пластмасови отпадъци в рамките на Съюза и на ЕИО, и следователно системата за контрол вследствие на добавянето на вписване в приложение II към Конвенцията да не се прилага към такива превози. За тази цел Съюзът следва, доколкото е необходимо, да използва процедурите, предвидени в Решението на ОИСР, и предвидената в Конвенцията процедура за сключване на двустранни, многостранни или регионални споразумения или договорености относно трансграничното движение на опасни или други отпадъци със страни по Конвенцията или с държави, които не са страни по нея, за да гарантира, че в резултат на приемането на изменението на приложение II към Конвенцията или преразглеждането на вписване B3010 в приложение IX към Конвенцията не се налага допълнителен контрол върху превоза на неопасни пластмасови отпадъци, включително на някои комбинации от неопасни пластмасови отпадъци в рамките на Съюза и на ЕИО.
                  
               
                     (8)
                  
                  
                     Целесъобразно е да се определи позицията, която трябва да се заеме от името на Съюза на четиринадесетото заседание на Конференцията на страните относно изменения на приложения II, VIII и IX към Конвенцията, тъй като тези изменения ще бъдат правно обвързващи за Съюза и могат да имат съществено въздействие върху съдържанието на правото на Съюза, а именно върху Регламент (ЕО) № 1013/2006,
                  
               ПРИЕ НАСТОЯЩОТО РЕШЕНИЕ:
         
            Член 1
            
               1.   Позицията, която трябва да се заеме от името на Съюза на четиринадесетото заседание на Конференцията на страните по Базелската конвенция за контрол на трансграничното движение на опасни отпадъци и тяхното обезвреждане (наричана по-долу „Конвенцията“), е да бъде подкрепено приемането на изменения на приложения II, VIII и IX към Конвенцията с цел изменение или преразглеждане на вписвания относно пластмасовите отпадъци, като се вземат предвид следните съображения:
               
                           а)
                        
                        
                           Съюзът подкрепя измененията, предложени от Норвегия за добавяне на ново вписване за неопасните пластмасови отпадъци (за които се прилага системата за контрол по Конвенцията) в приложение II към Конвенцията, при условие че се поясни, че вписването обхваща и комбинации от неопасни отпадъци, и че това вписване бъде ясно определено чрез, inter alia, ясна редакция на вписване B3010 в приложение IX към Конвенцията, за да се улесни прилагането и изпълнението на задълженията на страните в резултат от добавянето на новото вписване за неопасните пластмасови отпадъци в приложение II към Конвенцията;
                        
                     
                           б)
                        
                        
                           Съюзът подкрепя измененията, предложени от Норвегия за добавянето на ново вписване за опасните пластмасови отпадъци (за които се прилага системата за контрол) в приложение VIII към Конвенцията, при условие че се поясни, че вписването обхваща и комбинации от опасни пластмасови отпадъци;
                        
                     
                           в)
                        
                        
                           Съюзът подкрепя предложението на Норвегия за преработване на вписване B3010 за неопасните пластмасови отпадъци (за които не се прилага системата за контрол, освен ако тези отпадъци не съдържат материали, попадащи в категория в приложение I към Конвенцията, в степен, която води до проява на някое от опасните свойства по приложение III към Конвенцията) в приложение IX към Конвенцията, при условие че предложението бъде изменено с оглед на:
                           
                                       i)
                                    
                                    
                                       поясняването на обхвата, така че вписването да обхваща само несмесени пластмасови материали, предназначени за рециклиране или подготовка за повторно използване, по възможност ограничени до операция R3 в приложение IV към Конвенцията;
                                    
                                 
                                       ii)
                                    
                                    
                                       подобряването на редакцията и опростяването на определението за вписване B3010 в приложение IX към Конвенцията, за да се улесни прилагането и изпълнението на задълженията на страните в резултат на преразглеждането на вписването, по-специално поради това, че това вписване е свързано с предложеното вписване за неопасните пластмасови отпадъци в приложение II към Конвенцията;
                                    
                                 
                     
                           г)
                        
                        
                           Съюзът предлага и подкрепя определянето на подходяща по-късна начална дата на прилагане на измененията от предвидената в член 18 от Конвенцията.
                        
                     
            
               2.   В случай че на четиринадесетото заседание на Конференцията на страните по Конвенцията бъде добавено ново вписване за пластмасовите отпадъци в приложение II или бъде преразгледано вписване B3010 в приложение IХ към Конвенцията, или в случай че бъдат приети и двете предложения, Съюзът, доколкото е необходимо, предприема мерките, предвидени в Решението на ОИСР и в член 11 от Конвенцията, за да гарантира, че не се засяга настоящият контрол върху превоза на неопасни пластмасови отпадъци, включително на определени комбинации от неопасни пластмасови отпадъци в рамките на Съюза и на ЕИО.
            
         
         
            Член 2
            Представителите на Съюза, като се консултират с държавите членки и в рамките на координационни срещи на място, могат — в зависимост от хода на четиринадесетото заседание на Конференцията на страните — да договорят уточнения на позицията, посочена в член 1, без да е необходимо допълнително решение на Съвета.
         
         
            Член 3
            Настоящото решение влиза в сила в деня на приемането му.
         
         
            Съставено в Люксембург на 15 април 2019 година.
            
               
                  За Съвета
               
               
                  Председател
               
               P. DAEA
            
         
         
            (1)  Решение 93/98/ЕИО на Съвета от 1 февруари 1993 г. за сключване от името на Общността на Конвенцията за контрол на трансграничното движение на опасни отпадъци и тяхното обезвреждане (Базелска конвенция) (ОВ L 39, 16.2.1993 г., стр. 1).
         
            (2)  Регламент (ЕО) № 1013/2006 на Европейския парламент и на Съвета от 14 юни 2006 г. относно превози на отпадъци (ОВ L 190, 12.7.2006 г., стр. 1).